Bjarne Laustsen (S), 2004-05-18:
Vi har haft en lang række deputationer i Folketingets Arbejdsmarkedsudvalg, og de har alle sammen været negative over for regeringens udspil.
Der er ikke nogen her, der har lyttet til de gode forslag, der er kommet udefra, fra dem, som skal efterleve de regler, som den nye regering kommer med.
Der er i allerhøjeste grad udtrykt tvivl om, hvorvidt denne nye arbejdsmiljøreform kommer til at virke efter hensigten.
Der er stillet berettiget tvivl om screeningen, om der kan klages over den osv. Og det forhold, at man burde tage fat i f.eks. daginstitutionsområdet og transportområdet og rengøringsområdet, har ministeren ikke svaret på.
Det står hen i det uvisse, hvornår de grupper af medarbejdere, der har ensidigt gentaget arbejde og hårdt fysisk arbejde i øvrigt, bliver screenet.
Det løfte kan ministeren jo ikke leve op til i det øjeblik, at det her lovforslag bliver vedtaget, desværre, med Dansk Folkepartis stemmer.
Og vi har også nogle hos De Radikale i b-klassen, som er faret vild i klassekampen her.
Derfor synes jeg selvfølgelig, at De Radikales leder skulle tage fat i dem og sørge for at få dem bragt tilbage, således at de ikke kommer galt af sted i det lovforslag her.
Det er der overordentlig stor risiko for, for der er ingen forbedring af arbejdsmiljøet.
Man tapper de offentlige arbejdsgivere, som har BST-pligt, for 140 mio. kr., og derefter siger man til Arbejdstilsynet, at Arbejdstilsynet kan få 85 mio. kr. til at ansætte ca. 140 mand for.
Det er rent og skært et besparelsesforslag; det vil gå ud over de arbejdsløse, og vi vil få flere arbejdsskader og mere sygefravær, og det er nøjagtig det modsatte, vi har brug for.
Så det fremgår med al tydelighed, at i hvert fald Socialdemokratiet ikke kan støtte det her lovforslag, det er et skridt i den forkerte retning. Vi håber til gengæld, at der vil være et flertal i Folketinget, der synes, at nogle af de forslag, der kommer imellem anden og tredje behandling, om ikke andet kvalificerer det og forbedrer det en lille bitte smule, for det er slet ikke godt nok endnu.
Ved første behandling af dette lovforslag tilkendegav vi, at vi kunne støtte lovforslaget, om end det var et meget, meget lille skridt i den rigtige retning.
I de svar, som ministeren har givet til Folketingets Arbejdsmarkedsudvalg,
er der til fulde gjort rede for de betænkeligheder, som vi har rejst, for vi har allerede haft den ordning her andet halvår af 2003.
Et af spørgsmålene var, hvor mange af de 50 mio. kr.
der så var brugt på det formål, og der var brugt 7,4 mio. kr., svarer ministeren så.
Det er åbenbart ikke noget stort problem for regeringen, at der går en hel masse arbejdsløse, der ikke får nødvendig omskoling og opkvalificering
, og det er som bekendt, fordi man har indført en hel masse restriktioner og barrierer og gjort kriterierne så vanskelige, at ganske almindelige mennesker ikke kan komme i gang med en fornuftig opkvalificering.
Så svarer ministeren, at der bestemt ikke er nogen særlige kriterier og barrierer her, det er bare ganske almindelige, fornuftige regler.
Ja, det kan da godt være, men så kommer det an på til fordel for hvem.
Det er åbenbart for finansministerens kasse, for pengene bliver jo ikke brugt, de går tilbage igen.
Derfor synes jeg, at ministeren nu skylder et rigtig godt svar på, hvordan han vil sørge for, at de penge kommer til at gå til de formål, de er bestemt til, og sørge for, at både kommuner, AF og andre får gang i at bruge de her penge til gavn for de arbejdsløse.
Ellers må man fjerne nogle af de barrierer, som der jo bevisligt er i det her system, så man kan få adgang til at bruge pengene.